  Майя Бывальцева Ижкарын Чернобыльысь атом электростанциын пуштонлэсь бервылзэ утялтӥсьёсты буре ваизы. Шимучыр кылдэм дырысен 30 ар тырмонлы сӥзем митинг Удмуртилэн шоркараз ортчиз 26-тӥ оштолэзе, ивортэ «Удмуртия» агентстволэн корреспондентэз. «Туннэ быдэс дуннеын пусъё кӧшкемыт шимучыр луэм дырысен 30 ар тырмонэз. Та дыр ӵоже сыӵе секыт ужпум музъем вылын ӧз кылды. Трос кунъёсты йӧттӥз со пуштон, но эшшо тросгес адями шедиз со лек интые. Ми ӵем тодамы вайиськом соосты, кин со кышкытлыкез дугдытон понна аслэсьтыз улонзэ но тазалыксэ сётӥз. Ми шер тодамы вайиськом со интыын улӥсьёсты. Калык кӧшкемыт авари улэ шедиз, солэн бервылъёсыз али но шӧдӥсько, кӧня ке дасо аръёс шӧдӥськозы на. Милям ужпуммы — егитъёслы валатыны технической авариос, ядерной ожтӥрлыкез кутон медаз луэ шуыса, кылдӥсь ужпумъёсты ӵошен сэрттыны-пертчыны мед тыршозы», — вераз Удмуртиысь ожгар комиссар Александр Комлев. Чернобыльын ужамъёс но бервылъёсты утялтонэ пыриськемъёслэн палкышнооссы радиаци шимучыръёсын быремъёслы синпелет доры сяськаос понӥзы. Со Киров но Горький урамъёс вожын сылэ. «Пуштонлэсь бервылзэ утялтыны монэ келязы МЧС ласянь 1988-тӥ арын, шимучыр бере 2 ар ортчыса. Ми Чернобыльын вал, ужамы 3 толэзь. Мон нырысетӥосыз радын ӧй вал, но со шимес учырез туж умой тодӥсько. Тӥ адӟиды луоз, тросэз асьме чернобылецъёс бодыосын ветло. Радиация нырысь ик лыосты лябӟытэ», — вераз иворъёсъя «Удмуртия» агентстволы шимучырлэсь бервылзэ утялтӥсь, отставкаысь подполковник Юрий Попов. Ӵукна Свято-Михайловской соборын буре ваён вӧсяськон ортчиз. Чернобыльын шимучыр кылдӥз 1986-тӥ арын 26-тӥ оштолэзе. Украиналэн интывылысьтыз атом электростанцилэн ньылетӥ энергоблокез куашказ. Пуштон сэрен реактор быдэсак куашказ, омыре туж трос радиоактивной суретъёс шедизы. Атом дыкужымлыклэн историяз со тужгес бадӟым авариен лыдъяське — быремъёслэн но соин сэрен шугадӟонэ шедемъёслэн лыдзыя но, экономикалы ыштонъёсъя но. Шимучыр бере нырысетӥ куинь толэзьёс ӵоже 31 адями быриз; со бӧрсьы 15 аръёс ӵоже облученилэсь 60–80 адями улонысь кошкиз. Бервылъёссэ утялтонэ 600 сюрслэсь трос адями пыриськиз. Тегъёс: Мерлык Ижкар Митинг Удмуртия Чернобыльысьшимучыр  